Terug kleuterskool toe na die inperking – berei jou kind só voor - Corona Krisissentrum
Tuis / COVID-19 / Terug kleuterskool toe na die inperking – berei jou kind só voor
Terug kleuterskool toe na die inperking – berei jou kind só voor
Almal wag op hete kole om te hoor wanneer kleuterskole weer gaan open. Party kleuters het vanjaar eers met kleuterskool begin en het dalk net begin aanpas toe die inperking weer hul roetine en dít waaraan hulle begin gewoond raak het, omvergewerp het. Sommige kleuters verstaan steeds nie waarom hulle al vir so lank saam met pappa en mamma, boetie en sussie by die huis moet bly en waarom hulle nie eens winkel toe mag gaan nie. Party kan nie wag om terug te gaan kleuterskool toe nie. Vir ander is dit dalk so lekker by die huis dat hulle nie weer sal wil teruggaan nie.
Ons het gaan kers opsteek by Etrezia Lombard, 'n ervare kleuteronderwyseres, asook Wietske Boon (kinderterapeut). Hulle gee raad oor waarop ouers bedag moet wees sodat hulle proaktief kan optree en ook kan weet wat om te doen indien hul kleuters sukkel om aan te pas.
Watter emosies, vrese en aanpassingsprobleme kan 'n mens by kleuters verwag?
Van die maatjies gaan baie opgewonde wees en dit gaan baie maklik vir hulle wees om terug te gaan. Die jonger maats het teen hierdie tyd dalk hul juffrou en die skool "vergeet". Hulle gaan skeidingsangs beleef en aan mamma vasklou en huil wanneer hulle afgelaai word en soms gedurende die dag ook. (Etrezia)
Tydens die inperking ervaar talle kinders emosies soos onsekerheid, verlies, eensaamheid, angs, frustrasie en hartseer. Tog is daar moontlik meer gesinstyd, saamspeel of kuier en 'n stadiger leefstyl, wat wonderlik is. Net soos elke kind die inperking verskillend ervaar, gaan hul ervaring van terug kleuterskool toe verskil. Hul emosies gaan egter nie beperk wees tot een ervaring nie. Dit is kompleks. Een kind kan opgewonde wees om weer haar maats en juffrou te sien, maar terselfdertyd angstig om van haar ouer(s) geskei te word. 'n Ander kind gaan terug skool toe met 'n intense vrees vir die virus en ervaar alles as 'n moontlike bedreiging vir haar gesondheid, maar is versigtig opgewonde om met maats herenig te word. Net so kan 'n kind wat tuis verwaarloos of mishandel word, verlig voel om terug te gaan skool toe maar allerlei traumaverwante emosies ervaar.
Die meeste kinders gaan waarskynlik onsekerheid, vrees en angstigheid ervaar oor die skeiding van ouers, hoe sy by die skool ontvang gaan word, wat die nuwe reëls in verband met sosiale afstand en sanitasie is, en of sy moontlik siek kan word. Om weer aan die kleuterskoolroetine gewoond te raak, kan vir kleuters en opvoeders 'n groot uitdaging wees. Tuis word daar nie noodwendig van kinders verwag om stil te sit en aktiwiteite te voltooi soosby die skool gedoen word nie, aangesien tuisonderrig en werk van die huis af hul eie uitdagings bied. Kinders raak gewoond aan individuele aandag by die huis, wat nie by die kleuterskool moontlik is nie. Al hierdie faktore gaan 'n rol speel in kinders se aanpassing wanneer hulle weer teruggaan kleuterskool toe. (Wietske)
Hoe kan ouers hul kleuters voorberei op die veranderde situasie en skoolomgewing?
Ouers moet positief wees oor die dra van maskers, skool en selfs die regering. Kinders hoor alles waaroor ouers gesels en neem dit persoonlik op. Kennis is mag, selfs vir 'n kleuter. As hulle weet hoekom dinge op 'n sekere manier gebeur, stel dit hulle gerus. Wees eerlik met jou kleuter oor die dra van maskers en ander dinge wat vir haar saak maak. Stel haar gerus dat juffrou en die maatjies steeds lief is vir haar. Dis ook belangrik dat sy moet weet dat dinge nie vir altyd sal wees soos wat dit tans is nie. (Etrezia)
Verduidelik waarom dit belangrik is om maskers te dra, hande te was en afstand tussen mekaar te behou, sonder om onnodige vrees vir die virus te kweek. Kinders werk dikwels goed saam wanneer hulle verstaan waarom daar sekere reëls is. Handewas en persoonlike higiëne behoort reeds deel van elke gesin se roetine te wees. Beloningskaarte kan gebruik word om hierdie roetines aan te moedig. Daar is verskeie gratis aflaaibare hulpbronne beskikbaar met ouderdomsgerigte inligting, prente en stories om kinders in te lig oor die virus en noodsaaklike voorsorgmaatreëls wat getref moet word. Begin nou reeds jou kind daaraan gewoond maak om 'n masker te dra. Vir jong kinders kan rolspel of fantasiespel gebruik word om te gesels oor hul ervaring van die masker. Laat Teddie 'n masker dra en speel hy gaan kamtig skool toe. Juffrou (die kind) dra ook 'n masker. Teddie en juffrou kan 'n kort gesprek voer oor hoe elkeen se masker hulle oë laat mooi lyk en dat die masker hulle teen virusse beskerm. Teddie en juffrou waai vir mekaar totsiens in plaas daarvan om 'n drukkie te gee en elkeen gaan huis toe. 'n Veilige afstand kan deur middel van 'n hoela-hoepel afgebaken word. Stel speletjies voor waar die hoela-hoepel die kind se veilige spasie is waarin sy byvoorbeeld nie gevang kan word nie.
Omdat kleuters fisiese kontak nodig het om liefde te betoon en te ontvang, is dit belangrik dat hulle verstaan dat, indien juffrou nie vir hulle 'n drukkie gee nie, sy steeds vir hulle lief is. Gee ekstra drukkies tuis of lees stories terwyl jou kind op jou skoot sit. (Wietske)
3.Watter tekens sal daarop dui dat jou kleuter aanpassingsprobleme ondervind?
Die meeste kinders pas binne 'n week aan, maar vir sommige kan dit tot ses weke duur. Maagpyn, opbring en bednatmaak is tekens van aanpassingstres. (Etrezia)
Gedragsveranderings is meestal 'n goeie aanduider dat iets skort. Daar is 'n paar tekens waarna ouers moet oplet, soos woedebuie, oormatige hartseer en huilerigheid, irrasionele vrese, onttrekking, psigosomatiese simptome, nagmerries, verandering in eet- of slaappatroon en negatiewe selfspraak of -denke. (Wietske)
4. Hoe kan ek my sukkelende kind help om aan te pas?
Beskou die juffrou as jou bondgenoot, nie as jou vyand nie. Praat met haar, sy het al met baie kinders met aanpassingsprobleme gewerk. Vra of jy dalk vir 'n tyd lank jou serp, krale of sakdoekie met parfuum kan saamstuur – enigiets wat jou kleuter gaan gerusstel dat jy gaan terugkom. Moenie onnodig lank by die skool draai nie, maar moet ook nie net verdwyn nie. Byt vas gedurende hierdie aanpassingstyd en moenie jou kleuter vir 'n dag of twee by die huis hou nie want dit gaan die aanpassingstyd net verleng. Moenie jou eie angstigheid aan jou kleuter oordra nie. Indien sy steeds sukkel om aan te pas, maak 'n afspraak by 'n speelterapeut of kinderterapeut. (Etrezia)
Wees bewus van jou kind se ervaring tydens die inperking. Dit is raadsaam om nou reeds aandag aan inperkingsverwante probleme te gee. Kommunikeer met jou kind en die kleuterskoolpersoneel. Ken die kleuterskool se roetine en Covid-19-beleid sodat jy jou kind daarop kan voorberei en daarin kan ondersteun. Wees bewus van jou kind se gedrag tydens skooltyd sodat moontlike probleme ondervang en aangespreek kan word. Luister na wat jou kind vertel of nie sê nie en erken haar emosies en reaksies – dit dra die boodskap oor dat jy begrip het vir haar ervarings. Wees geduldig en bly kalm wanneer jou kind skeidingsangs ervaar of meer huilerig is as tevore.
Kry professionele hulp indien dit nodig is – terapeute is beskikbaar om Covid-19-verwante kwessies aan te spreek. Verskeie terapeute bied ook aanlyn sessies aan, indien jy nie gemaklik is met kontaksessies nie. (Wietske)